ToekomsVenster: Daar ís hoop | Maroela Media
ToekomsVenster: Daar ís hoop
Foto: Diana Vargas/Unsplash.com
Ek lees vanoggend 'n artikel wat geplaas is op 'n baie groot Afrikaanse webwerf (Maroela Media) en wat worstel met die vraag hoe dit met ons in Suid Afrika gaan. Die skrywer, Herman Toerien, verwys sydelings na die realiteite waarmee ons daagliks gekonfronteer word wat dinge soos korrupsie, staatskaping, plaasmoorde en ander ontstellende dinge insluit. Nie minder as 84 mense reageer voordat die terugvoergeleentheid afgesluit word nie.
By verre is die meeste van die reaksie negatief, ontstellend en hartseer. Sommige verlang daarna om te immigreer terwyl ander vertel hoeveel trauma hulle tuis beleef nadat hulle tyd oorsee deurgebring het. Een respondent sê selfs dat sy Suid Afrika haat. Daar is darem een reaksie wat vra of die respondent nie buitegewoon sinies is nie.
Ek is dankbaar dat daar forums soos hierdie bestaan waar mense hul vrese en teleurstelling kan verwoord. Dit is baie nodig.
Ek sien ook twee ander artikels raak wat op Netwerk24 verskyn het. Beide is geskrywe deur jong studente waarvan Juvan Veldsman van die Noordwes-Universiteit een is.
Hy verwys na 'n onlangse geleentheid toe hy as fasiliteerder moes optree by 'n jeugberaad wat deur die ATKV gereël is. Die leerlinge, almal in gr. 9 en 16 jaar oud moes worstel met die eietydse problematiek van ons geknelde land.
Hy word verras deur die aansteeklike entoesiasme van hierdie jongmense oor die toekoms. Werkbare oplossings word op die tafel geplaas en die atmosfeer is swanger met hoop.
Juvan sien 'n Suid Afrika wat twintig jaar van nou af die spreekwoordelike land van melk en heuning geword het. Hoop vir hom is 'n gevoel van kinderlike opgewondenheid, 'n helder atmosfeer en 'n gevoel van 'wow', alles gaan oukei wees.
Henri Uys van die Universiteit van Pretoria wys daarop dat Suid Afrika 'n wonderlike klimaat het, in 'n groot mate natuurrampe en terreur gespaar word, 'n kleurryke volkeverskeidenheid het en ook dat elke land tog maar sy eie probleme het. Vlug is vir hom nie die aangewese weg nie maar dat ons land, Suid Afrika, te midde van uitdagings, baie het om te bied.
Ek wonder of ons as ouer Suid Afrikaners nie ons kinders 'n groot onreg aandoen deur somtyds so negatief en uitsigloos te wees nie? Baie beveel byvoorbeeld hul kinders aan om die land te verlaat en 'n heenkome op 'n ander plek te gaan vind.
Die belangrikste gawe wat ons aan mense kan gee is hoop. Ons moet dit die opgroeiende generasie nie ontneem nie. Hoop stel nie teleur nie. Geloof, hoop en liefde. Die grootste van die drie – hoop.
Gedagte vir die dag: Groot liefde
Gedagte vir die dag: God is in beheer
Baie dankie vir hierdie "Hoopgewende" stuk – veral die vermaning aan ons ouer geslag. Ons moet werklik waak daarteen om nie ons jong mense so moedeloos te kla en ons toekoms so uitsigloos te maak dat hulle liewer wil landuit. Daar rus egter ook groot verantwoordelikheid op almal se skouers, veral die media, politieke kommentators en die kerke om die eensydige blik op en demonisering van die Afrikaner se verlede te staak. Wees billik, eerlik, gebalanseerd en regverdig as na die verlede gekyk word. Alles was mos nie net sleg nie, inteendeel, daar was mos baie mooi, goeie en positiewe… Lees meer »
Ongelukkig moet dit gesê word: Afrikaners is van die mees negatiefste mense wat ek ken, veral die konserwatiewe ouergarde.
Fanie my hart le vir jong kinders ongelooflik baie…baie…kinders het nie meer hoop het nie self jongmense vir toekoms nie en Kolla ek stem saam met julle 2 en erken dit. HOOP sal eerder se dat almal gered nie verlore mag gaan nie tot die dag wanneer Here kom.
My seun het twee jaar lank gehoop op werk waar hy sy goeie kwalifikasies kan gebruik. Duitsland het hom opgeraap. Hy is nog positief oor ons land waarna hy baie verlang maar dis die werklikheid. Ons ander waardeer SA se goeie hoedanighede en bid dat vooruitgang sal kom.
Ek lees/bestudeer/herkou elke dag, d.v. die gedagtes wat geplaas word onder: ToekomsVenster.
Ek wil graag weet as dié Skrif- 1 Kor. 3:13 sê dat tussen, geloof, hoop en liefde, laasgenoemde die belangrikste /grootste is, hoekom sê u in bogenoemde dagstuk: "Groot liefde"dat hoop die belangrikste is?